Incendiu de proporţii la o fabrică de mezeluri din Olt. Zeci de pompieri din trei judeţe se luptă cu flăcările.
Un incendiu de proporţii a izbucnit duminică la o fabrică din comuna Valea Mare, judeţul Olt. Flăcările se manifestă la o hală în care se aflau produse din carne. Pompierii au solicitat ajutorul unităţilor ISU din judeţele învecinate.
Potrivit pompierilor, suprafaţa afectată este de aproximativ 1.000 de metri pătraţi. Întreaga zonă este acoperită de fum.În sprijinul pompierilor se deplasează autospeciale de stingere de la ISU Argeş şi ISU Vâlcea.De asemenea, la faţa locului a fost trimisă o autospecială pentru intervenţie la înălţime din cadrul Detaşamentului Caracal.Pentru stingerea flăcărilor acţionează peste 60 de pompieri, cu şapte autospeciale de stingere, două autospeciale pentru intervenţie la înălţime, un autocamion de intervenţie, un echipaj SMURD şi mai multe autospeciale pentru primă intervenţie.Nu sunt informaţii despre victime. Cauza producerii incendiului va fi stabilită la finalul misiunii.